Rozhodnutie Komisie
z 24. novembra 1999,
týkajúce sa definícií charakteristík, zoznamu poľnohospodárskych výrobkov, výnimiek z definícií a regiónov a obvodov vo vzťahu k štatistickému zisťovaniu štruktúry poľnohospodárskych fariem
(oznámené pod číslom dokumentu C(1999) 3875)
(2000/115/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 571/88 z 29. februára 1988 o organizácii štatistických zisťovaní spoločenstva o štruktúre poľnohospodárskych fariem [1], naposledy zmenené a doplnené rozhodnutím Komisie 98/377/ES [2], najmä na článok 8 (1) tohto nariadenia,
keďže:
(1) akékoľvek zmeny zoznamu charakteristík štatistického zisťovania, ako aj definícií charakteristík štatistického zisťovania a vymedzení hraníc regiónov, dištriktov štatistického zisťovania a ostatných územných jednotiek sa podľa článku 8 (1) nariadenia (EHS) č. 571/88 stanovujú podľa postupu uvedeného v článku 15 tohto nariadenia, t. j. rozhodnutím Komisie po poskytnutí stanoviska Stáleho výboru pre poľnohospodársku štatistiku;
(2) súlad výsledkov štatistických zisťovaní spoločenstva o štruktúre poľnohospodárskych fariem stanovených v nariadení (EHS) č.571/88 možno v rámci celého Európskeho spoločenstva dosiahnuť, iba ak budú výrazy obsiahnuté v zozname charakteristík pochopené a ak sa budú používať jednotne;
(3) zoznam charakteristík štatistického zisťovania bol naposledy zmenený a doplnený rozhodnutím 98/377/ES so zreteľom na základné štatistické zisťovanie štruktúry poľnohospodárskych fariem pre obdobie 1999/2000 a keďže rozhodnutie Komisie 89/651/EHS [3], naposledyzmenené a doplnené nariadením 97/418/ES [4], stanovuje definície, zoznam poľnohospodárskych výrobkov, výnimky z definícií uplatňované v niektorých členských štátoch a regióny a obvody štatistického zisťovania, ktoré sa majú používať v rámci štatistických zisťovaní štruktúry pre obdobie 1988 až 1997; keďže teda nariadenie 89/651/EHS musí byť upravené a doplnené;
(4) do zoznamu charakteristík boli pridané nové premenné; keďže vývoj poľnohospodárstva si vynútil zmenu definície rozličných starých premenných; keďže príloha I k tomuto rozhodnutiu Komisie z tohto dôvodu obsahuje nový zoznam definícií pre štatistické zisťovania štruktúry spoločenstva po roku 1997;
(5) je taktiež potrebné zmeniť zoznam poľnohospodárskych výrobkov, ktoré obsahuje definícia poľnohospodárskych fariem a zoznam výnimiek z definícií spoločenstva spôsobených špecifickými okolnosťami v niektorých členských štátoch; keďže tieto zmenené zoznamy poľnohospodárskych výrobkov a schválených výnimiek zo zoznamu definícií obsahujú prílohy II a III k tomuto rozhodnutiu Komisie;
(6) je potrebné zvýšiť zrozumiteľnosť korelácie medzi nomenklatúrou štatistických územných jednotiek (NUTS) a regiónmi a obvodmi používanými na účely poľnohospodárskych štatistických zisťovaní štruktúry; keďže je vhodné, aby tieto regióny a obvody boli definované v samostatnej prílohe IV k tomuto rozhodnutiu Komisie;
(7) opatrenia stanovené v tomto rozhodnutí sú v súlade so stanoviskom Stáleho výboru pre poľnohospodársku štatistiku,
PRIJALA TOTO ROZHODNUTIE:
Článok 1
Definície spoločenstva a príslušné vysvetlivky a príklady, ktoré sa budú používať v štatistických zisťovaniach spoločenstva o štruktúre poľnohospodárskych fariem po roku 1997 tak, ako tieto štatistické zisťovania stanovuje nariadenie (EHS) č. 571/88, sú uvedené v prílohe I.
Článok 2
Zoznam poľnohospodárskych výrobkov, ktoré obsahuje definícia poľnohospodárskych fariem tak, ako je táto definícia uvedená v prílohe I, je uvedený v prílohe II.
Článok 3
Vzhľadom na špecifické okolnosti niektorých členských štátov sa schvaľujú výnimky z definícií spoločenstva tak, ako sú stanovené v prílohe III.
Článok 4
Zoznam regiónov a obvodov na účely poľnohospodárskych štatistických zisťovaní štruktúry spoločenstva, ktoré obsahuje definícia obvodov štatistického zisťovania, tak ako je táto definícia uvedená v prílohe I, je uvedený v prílohe IV.
Článok 5
Rozhodnutie 89/651/EHS sa týmto zrušuje.
Článok 6
Toto rozhodnutie je adresované členským štátom.
V Bruseli 24. novembra 1999